... Барып етә Йырау Ғәйшә Юлдашта йәшәгән олатайым менән өләсәйем эргәһенә. Барыһын да һөйләп бирә. Шул көндө үк олатайымдар инәй эргәһенә ҡунаҡ йыялар. Элек “ҡунаҡ күрһәтеү” тигән бик матур йола бар ине, ә бында бит беҙҙе үлемдән ҡотҡарған кеше килгән! Йырау Ғәйшәне ҡәҙерләп ҡайҙа ултыртырға, нисек һыйларға белмәйҙәр, өйҙән-өйгә саҡырып йөрөтөп, бүләктәр, күстәнәстәр бирәләр. Икенсе көнө олатайым инәйҙе үҙҙәрендә ҡалдырып, Баймаҡ яҡтарына юл тота. Тәүҙә Иһәнгә барып, әсәйемдең заманына күрә аҫыл-аҫыл кейем-һалымын, ҡаралтыһын тейәп ала ла Түбәгә юллана...